
TALENTUL 
PERSONAJULUI 
SCENIC 


e obicei se vorbeşte despre talentul autorului în crearea rolului, 
pornind de la corespondenţele personajului cu realitatea, bogăţia 
culorilor în zugrăvirea chipului, forța caracterului, amplitudinea 
vieţii lui spirituale, calitatea literară a replicilor și aşa mai departe. Hangiţa lui 
Goldoni e o femeie şireată şi veselă, care dă o lecţie severă misoginilor; Pro- 
meteu al lui Eschyl are monumentalitate și o tărie impresionantă a cugetului; 
Bălcescu al lui Camil Petrescu e o flacără pură a cărei combustie nu consumă mate- 
rie, ci spirit mesianic. În judecarea unui spectacol se compară cît şi cum a adăugat 
actorul rolului, sau a scăzut, ce idei şi detalii au călăuzit compunerea viabilă a 
personajului, ce a împrumutat interpretul rolului și care e ponderea pe care a 
căpătat-o, nemeritat ori pe drept cuvint, în reprezentaţie eroul, ce stil are jocul. 
N-o uităm pe Sonia Cluceru interpretînd-o, cu marele ei har comic, pe Aneta 
Duduleanu din Gaiţele, nici pe Lucia Sturdza Bulandra jucînd cu vervă pe bă- 
trîna savantă Dinescu din Citadela sfărimată ; numele lui G. Calboreanu rămîne 
legat de Ştefan cel Mare din Apus de soare. Miluţă Gheorghiu e o Coană Chiriţa 
unică, iar Radu Beligan a creat o efigie scenică pentru Hlestakov ; în toți aceştia 
și în mulţi alții descoperim talentul artistului, exprimat în munca de întruchipare. 
Dar în prețuirea artei dramatice ne referim prea arareori — iar perioade înde- 
lungate, deloc — la talentul personajului scenic. 

Cum poate fi depistat, analizat şi cîntărit acest talent şi care este impor- 
tanța practică a unei asemenea preocupări ? 

Condiţionat hotăritor de creația autorului şi de cea a actorului, personajul 
scenic se desăvirşește ulterior în contact cu publicul spectator, în cursul a di- 
verse reprezentări şi reprezentații, dispunînd deci de o relativă autonomie care-i 
îngăduie o mare adaptabilitate. Această autonomie se exprimă în aceea că, după 
nașterea sa, personajul literar-dramatic, făurit cu forţă şi îndemiînare de autor, 
porneşte singur prin veacuri, capătă aureolă de tip, uneori de simbol și, păstrîn- 
du-și esenţa, dă posibilitate fiecărei epoci să descopere în structura lui noi valori, 
mereu altor generaţii să-l aclame sau să-l renege, în cadrul a noi şi noi contexte 
social-istorice. Pornit din pana de aur, de cel mai înalt carat, a lui Caragiale, 
neica Zaharia Trahanache e azi el însuși şi mereu altul la București și la Tokio, 
la Montevideo, la Ankara, în Luxemburg, trăind o viaţă multiformă şi atît de 

bogată cum poate nici părintele său însuşi n-a visat vreodată. Faust, eliberat 
oarecum de relaţiile cu celelalte făpturi din intriga dramei lui Goethe, pluteşte 
prin vremuri ca simbolul nețărmuritei aspirații spre cunoaştere a omului. 

Asemănătoare, demonstrînd aceeași autonomie relativă, e și soarta perso- 
najului întruchipat ; după nașterea sa ca făptură scenică, realizată cu mare putere 
de observaţie și personalitate de actor, eroul își impune datele principale tuturor 
interpretărilor ulterioare, dobindind uneori şi o identitate fizică, lăsînd în același 
timp deschisă posibilitatea unor completări, rectificări, nuanţări. Nu s-a creat 
deocamdată un Cetăţean turmentat fundamental diferit de acela al cărui chip 
l-a făurit Ion Brezeanu, dar noi interpreți au compus rolul cu talent distinctiv. 
Oriunde se joacă Azilul de noapte în Uniunea Sovietică, se regăsește o trăsătură 
sau alta, în rolul Baronului, așa cum l-a gîndit Kacealov, dar s-au obținut şi 
trăsături noi. 

Aşadar, multă vreme după ce un autor genial l-a conceput, iar uneori după 
ce un actor genial i-a dat trup şi chip, personajultipic,deo vastă generalitate și 
de o individualitate stringentă, îşi valorifică mereu alte valențe ale sale, în con- 
tactul cu noi medii social-culturale, cu noi perioade istorice, cu noi revendicări 
artistice ale publicului. 

În funcţie de această autonomie relativă e şi caracterul receptării perso- 
najului scenic de către spectatori: spre deosebire de orice altă operă de artă, 
omul de pe scenă e creat din nou în fiecare seară şi se desăvirșeşte (sau devine 
mai puțin perfect) în cursul seriei de reprezentații. Dar publicul fiecărei seri îl 
percepe ca pe o lucrare artistică finită, de sine stătătoare, încheiere a unui 
îndelung proces creator, şi ia cu sine imaginea omului de pe scenă. Se știe că 
personajul se impune cu atîta putere spectatorului încît de-abia ulterior acesta îl 
descoperă pe actor ca factor de realizare, şi de-abia mai tîrziu pe autor. Iar în 
cursul aceluiași spectacol, publicul percepe unitar şi plenar personajul, în pofida 
chiar şi a acelor momente scenice, destul de numeroase, în care eroul e împie- 
dicat să-și exercite funcția hărăzită de text și actor : întreruperea jocului din cauza 
aplauzelor, solicitările neașteptate din sală, micile accidente de pe scenă, uitarea 
unor replici sau schimbarea eronată a unui nume propriu etc. 

Sfera principală de manifestare a autonomiei relative a personajului este 
talentul său în lumea în care e chemat să trăiască pe scenă. Acest talent se 
nutrește hotărîtor din imaginea literar-dramatică, alimentat fiind și de concepția 
regizorală, de cea scenografică şi de alte elemente creatoare. Plasma lui vitală o 
furnizează măiestria actorului. În condiţiile dezvoltării generale a culturii tea- 
trale din ţara noastră, ale aspiraţiei spre calitate, stimulată de un gust din ce în 
ce mai pretenţios, sîntem puși destul de frecvent în situaţia de a vedea pe scenă 
actori pricepuţi făurind roluri remarcabile, iar din cînd în cînd — deocamdată 
mai rar — realizînd personaje talentate : acele personaje care-și duc astfel traiul 
scenic încît ori de cîte ori auzi ulterior numele lor, ori citeşti despre ele, să-ţi 
reprezinţi plastic tocmai acea întruchipare exemplară a lor. 

E vorba numai de roluri excepţionale din punct de vedere dramaturgic? 
Nu ; iată cazul lui Hagi Tudose: personajul nu e pe deplin original, structura 
lui dramatică are destule fisuri logice și artistice; cu toate acestea, înfățișat de 
N. Bălţățeanu, bătrînul zgîrcit dintr-o mahala bucureşteană a veacului trecut îşi 
trăia viaţa atit de intens dramatic, apărea ca un personaj atit de talentat, încît 
spectacolul căpăta măreție. Alt caz: al rolului episodic ; stareța Melania din Egor 
Buliciov şi alții are o funcţie oarecum restrînsă în piesă, însă prin jocul pătrun- 
zător al Mariei Filotti, personajul se impunea cu atîta putere, încît ţi-l amintești 
totdeauna alături de al protagonistului. 

E vorba, dimpotrivă, de interpretări actoricești excepționale ? Nu; cei mai 
buni actori distribuiţi în rolul lui Don Carlos nu izbutesc să-l impună ca erou 
principal, el fiind umbrit necontenit de Marchizul de Posa. Maeștri experimentați 
ai scenei au avut cîteodată chinuitoare eşecuri în roluri inconsistente sau care nu 
li se potriveau. 

Cum se constituie, prin urmare, talentul personal al eroului, în ce constă, 
cum îl distingem ? Personajul scenic — după cum se ştie — se cristalizează în 
fuziunea dintre literatură şi arta actorului, într-un proces creator condus de 
regizor şi ajutat de alți factori artistici şi tehnici. Calitățile temeinice ale com- 
ponentelor, gradul înalt de temperatură la care se petrece fuziunea, valoarea 
aliajului nou obținut se exprimă, sintetic, în talentul personajului. Ca și în viaţă, 
acest talent e caracterizat de un complex specific de atitudini decisive pentru 

izbutirea într-o anume activitate. Nu spunem oare şi despre oameni că sînt „ta- 
lentaţi“ ? Nu e vorba numai de artişti, ci şi de meseriaşi, sau conducători, peda- 
gogi, militari, activişti, organizatori, tehnicieni, sportivi, şi e greu de presupus 
că există vreo îndeletnicire umană care să nu poată fi făcută cu talent. În sensul 
curent, atribuim acest calificativ omului care-şi îndeplineşte sarcina cu măiestrie, 
se dovedeşte extrem de priceput şi pe deplin stăpîn pe tainele cele mai ascunse 
ale profesiei sale, se arată a fi ager, inteligent, operativ, iar felul cum își înde- 
plineşte munca are o însemnătate primordială în succesul ei. Personajul scenic, 
oglindind o realitate umană, are şi el deci talentul său profesional şi de viaţă. 
Dar, pe deasupra însușirilor profesionale şi atributelor umane — iar cel mai 
adesea exprimîndu-le sintetic pe toate acestea —, e sarcina specifică a persona- 
jului, hotărîtă de subiect și de conflict; felul cum îşi îndeplineşte această sarcină 
constituie nota definitorie a talentului său. În acest sens, pînă și Don Juan, a 
cărui misiune este de a fi un... cuceritor, e un personaj talentat care-şi duce pînă 
la capăt, cu succes, această îndatorire în lumea piesei. 

Avem de-a face relativ rar cu personaje foarte talentate. Mai frecvent e 
cazul eroilor care vădesc nu talent, ci o anume aptitudine — adică dispun de o 
sumă de particularităţi individuale ce alcătuiesc numai condiţia izbutirii unei 
(sau unor) activităţi. Iar cel mai curent e cazul personajelor care sînt înzestrate 
numai cu anumite predispoziţii ori priceperi, avînd unele sau o singură trăsătură 
diștinctivă (de obicei temperamentală), capabilă să fie doar premisa dezvoltării 
unei personalități talentate. Femeia-comisar din Tragedia optimistă are un talent 
admirabil de revoluţionar comunist, ea află căile cele mai potrivite de a face 
educaţia unei mase eterogene măcinate de anarhism, de a o mobiliza la luptă şi 
a o înflăcăra pînă la jertfa de sine, dînd totdeauna exemplul personal, uman şi 
politic, cel mai înalt, fiind pregătită să înfrunte orice împrejurări şi manifes- 
tind cea mai adîncă grijă pentru om. Fiesco, eroul dramei lui Schiller, nu are 
talentul de revoluționar pe care i-l intenţionase dramaturgul său; fireşte, con- 
juraţia lui eșuează și din alte cauze (printre care şi inconsecvenţa concepției auto- 
rului), dar, în îndeplinirea misiunii scenice care i-a fost încredinţată, el vădeşte 
doar o aptitudine importantă, spirit republican, capabilă numai să condiţioneze 
izbînda acțiunii sale, nu s-o şi determine. Constantin Brîncoveanu, din vechea 
piesă a lui Nicolae Iorga, n-are nici talent de domnitor, nici vreo aptitudine reală 
de a duce politica subtilă pe care în realitate a dus-o, el nu manifestă decit o 
palidă înclinare spre activitate diplomatică ; eșecul său fatal apare nu ca o con- 
secință istorică sau ca efect al unui calcul greşit, ci pur şi simplu ca un rezultat 
al unei mărginiri intelectuale şi al nepriceperii de a se descurca în momentul 
dat, ceea ce contrazice realitatea, atestind, din nefericire, numai lipsa de posi- 
bilități dramaturgice ale scriitorului. 

Există diverse moduri de manifestare concretă a talentului unui personaj 
şi nenumărate posibilităţi de a-l remarca. El se dezvăluie cîteodată în felul 
cum personajul își îndeplineşte funcţia de actor în lumea scenei (aceasta fiind, 
fireşte, o împreiurare mai particulară, relevantă numai pentru o anume latură 
a problemei). În piesele lui Shaw, de pildă, există un joc permanent al perso- 
najelor unul față de altul, ele se prefac adesea a fi altceva decit ceea ce sînt 
aievea. Aceste suprapuneri artistice constituie o posibilitate dramaturgică de a 
se verifica mai profund caracterele şi de a se stabili premisele unor situații 
dramatice-cheie. Richard Dudgeon, „discipolul diavolului“, joacă rolul pastorului 
Anderson și e gata să se lase executat de englezi care-l iau drept preotul cu 
pricina, căpetenie a răsculaților americani. Doamna Clandon din Nu se ştie 
niciodată mimează a fi interesată de dragostea dentistului Valentin pentru fiica 
ei Gloria, numai ca să poată cîştiga argumente care s-o îndepărteze pe fată 
de acest presupus vinător de zestre. Doamna Warren desfăşoară jocul unei 
actriţe experimentate, de mare clasă, pentru a ascunde fiicei ei tot ce tînăra 
nu trebuie să știe. 

Exemplele pot fi continuate cu alte şi alte piese. Nora lui Ibsen, Despot 
Vodă, Arlechino, servitor la doi stăpîni, Petruchio, pețitorul îndărătnicei Cate- 
rina, Nae Girimea, Mercadet, Iago, Cadir, Krecinski, Volpone nici n-ar exista 
ca eroi dacă n-ar juca teatru în teatru. Această caracteristică a multor perso- 
naje nu trebuie judecată totdeauna după criterii etice, ci considerată în prin- 
cipiu ca procedeu dramaturgic menit să valorifice însuşirile şi defectele eroului, 
să-l ajute a-și rezolva multilateral și complex sarcina scenică. Macbeth se pre- 
face pentru a-şi putea îndeplini țelul criminal, iar Hamlet mimează demența 

pentru a putea descoperi mai lesne adevărul şi pedepsi pe ucigașii tatălui său. 
Electra e nevoită să se prefacă, iar Scapin își inventează identități fanteziste, 
din plăcerea de a glumi pe seama lui Geronte. La unii, cum e Vassa Jeleznova, 
e un moment trecător, neesențial ; la alţii, cum e Henric al IV-lea al lui Piran- 
dello, e o atitudine funciară în cadrul unui caz de dedublare a personalității. 
“Unii îşi contrafac sentimentele în mod real, cu implicaţii grave în mersul con- 
flictului, alții joacă teatru în mod convenţional, dezvăluind apoi ei înşişi starea 
vremelnică neconformă caracterului lor. Grig joacă conştient rolul fals al fra- 
telui Monei față de candidul Miroiu, dar Andronic se transpune, fără să ştie, 
într-un temut şantajist faţă de timoratul Bucșan. Aşadar, aprecierea etică a 
personajelor care joacă teatru trebuie făcută diferențiat, de la caz la caz, căci 
în timp ce la unii aceasta e o notă definitorie a unui caracter calp, la alții nu 
are nici o implicație morală negativă; determinantă în viața eroului nu este 
forma sa de manifestare, ci conţinutul, condiţionarea social-istorică şi politică, 
tendința generală a rolului, deznodămiîntul către care se îndreaptă, ideea prin- 
cipală pe care o poartă, situația faţă de mesajul piesei etc. Dar şi după cum 
își joacă rolul cînd au sarcini actoricești (după cum înțeleg interpreţii să repre- 
zinte acest joc, evident), personajele cu astfel de sarcini se dovedesc talentate 
sau netalentate. Am văzut la Teatrul din Pitești un Figaro care își spunea cu 
exactitate replicile, avea o mişcare scenică bine desenată și comunica fără cusur 
cu celelalte personaje. Dar (din cauza actorului) se dovedea un intrigant neta- 
lentat ; nu cheltuia nici un şiretlic ca să-l înșele pe doctorul Bartholo, nu stră- 
lucea deloc în invenţie pentru a-l duce de nas pe Don Basilio, ba chiar nu 
avea nici un atribut vizibil care s-o convingă pe Rosina a-i încredința taina 
iubirii ei ilicite. Tot astfel, Franz Moor în spectacolul bucureştean cu Hoţii îşi 
ascundea atit de rău fățărnicia, încît era aproape imposibil să fie crezut, măcar 
pentru o clipă, chiar şi de un bătrîn bolnav, țintuit pe patul de suferință. În 
schimb, cît de apăsător plana drama Domnişoarei Nastasia (Marga Anghelescu) 
pe scena Teatrului Muncitoresc C.F.R.! Pasiunea răzbunării o făcea să tacă 
gemînd, vedeai că, lăsîndu-se atinsă de Vulpaşin, îşi simte carnea braţului friptă, 
dar ţipătul ascuns se desena pe față într-un zîmbet tăios, înfricoșător. Vocea 
care rostea amabilități forțate era surdă, undeva în adincuri se presimțea clo- 
cotul, dar de văzut se vedea numai chinul de a-l ascunde. Iar cînd preten- 
dentul îşi clama triumful de a fi dobîndit, în sfîrşit, ceea ce rivnea, rămîneai 
o clipă în cumpănă dacă nu cumva fata a renunţat totuşi la teribila-i răzbunare, 
atît de concentrat jucase tragica-i înşelătorie. Şvejk (Florin Scărlătescu — la 
"Teatrul de Comedie) domină scena, capătă proporţii grandioase. Cind o face 
pe prostul pentru a-l zăpăci pe soldatul nazist care păzeşte vagoanele, demon- 
straţia e strălucitoare, se desfăşoară în toate culorile curcubeului, îl lasă într-o 
totală uimire pe celălalt şi-l uimește pe spectator — care, vrînd să-l urmă- 
rească, îşi pierde răsuflarea. Am văzut de multe ori Secunda 58 de Dorel Do- 
rian şi mai totdeauna actrițele distribuite în rolul tinerei ziariste venite pe 
şantier au jucat cu talent scena în care aceasta imaginează, povestind, ce ar 
dori să se întîmple cu ea şi cu inginerul Mareş. Dar de-abia la a unsprezecea 
premieră cu această piesă, la Braşov, în ființa dată personajului de Stela Po- 
pescu-Puican, am intuit vibraţiile adînci ale unui suflet pătimaș și pur, am 
simţit bucuria năvalnică şi totodată temătoare a dragostei care se năștea, fiorul 
inedit care cuprinde întreaga făptură şi o face să zboare pe tărimul închipuirii, 
„descoperindu-i pentru a doua oară universul. Personajul îşi juca cel de-al doilea 
rol distanțat de cel real, dar legat de acesta printr-un fir subțire, şi o făcea atit 
de talentat încît maturul şi severul conducător de şantier îşi pierdea capul în 
modul cel mai convingător. 

Mai e interesant de subliniat că personajele care joacă un dublu rol îl 
interpretează pe cel de-al doilea în stilul celei mai bune arte interpretative a 
timpului lor: ciobanul Agnelet, clientul meşterului Pathelin, îşi trage pe sfoară 
avocatul în maniera farsei populare ; Cyrano își persiflează adversarul, Vicontele 
-de Valvert, înăbușindu-l sub o cascadă de rodomontade. De unde necesitatea 
pentru artist de a cunoaşte nu numai piesa, autorul şi vremea scrierii, ci şi 
peisajul general teatral al timpului, solul artistic pe care au crescut personajele 
ce urmează a le încorpora. 

Personajul literar talentat îl ajută pe actor să-şi construiască rolul, să 
creeze pentru piatra prețioasă făurită de scriitor o montură filigranată, de 
maestru giuvaergiu. Un asemenea personaj stimulează gîndirea creatoare şi naşte 

idei noi de interpretare, determinînd forme expresive originale de întruchipare ; 
după cum personajul netalentat, care-şi caută loc în lumea artei numai cu o 
săracă zestre temperamentală, purtind o prea mare încărcătură de muşchi pe 
un prea slab schelet caracterologic, stinghereşște creaţia actoricească, o face să 
arate căznită. Există unele personaje care izbutesc mai totdeauna în viaţa lor 
scenică (bineînţeles, cînd încap pe mîna unor actori înzestrați). Aşa sînt: Ariel 
din Furtuna lui Shakespeare, Sfînta Ioana a lui Shaw, Valia din Poveste din 
Irkutsk, Caţavencu. Bătrinul ţăran Vlaicu, din cunoscuta piesă a Luciei Deme- 
trius, a fost totdeauna un prilej de succes pentru interpreţii săi din zeci de 
teatre şi chiar formaţii amatoare. La fel, Petru Arjoca din Cetatea de foc de 
Mihail Davidoglu. Dar personajul care s-a vrut central din Împărătița lui Ma- 
chidon de Tiberiu Vornic şi Ioana Postelnicu, Lisaveta (porecla ei e şi titlul 
piesei), a rămas totdeauna șters, cedind planul prim Mariei Machidon, mama 
Lisavetei, destinată de autori a se afla în plan secund; tot aşa, Fata în albastru 
din Celebrul 702 de Al. Mirodan n-a reuşit mai nicăieri să se impună, deşi 
funcţia ei în piesă este desemnată ca foarte importantă, în timp ce rezoneurul 
Joe oferă tuturor interpreţilor un material excelent pentru o compoziţie per- 
sonală. E cunoscută apoi şi împrejurarea cînd personajul în care autorul a învestit 
toată rezerva sa de invenţie și originalitate e depăşit pe scenă de alt personaj, 
cu care scriitorul s-a arătat mai zgîrcit, dar care apare mult mai talentat în 
scenă : eroina din Arcul de triumf lasă o amintire nesigură, în timp ce, peste 
capul ei, se înfruntă, în viziunea publicului, bătrînul Mayer Bayer cu colonelul 
Ciolac — Jules Cazaban şi Toma Dimitriu. 

Personajul scenic talentat spune mai mult decit ceea ce rostește în filele 
textului şi arată mai mult chiar şi decît a hotărît regizorul la data cînd a în- 
cheiat creaţia. Toma Căbulea (Grigore Vasiliu-Birlic — în piesa În Valea Cu- 
cului de Mihai Beniuc) era constituit cu precizie în seara premierei, dar la re- 
prezentaţiile ulterioare mînia lui de om cinstit la vederea necinstitului său ad- 
versar a luat forme noi; pe urmă, aţiţat de neincrederea scriitorului care a 
venit să-l viziteze, bătrînul colectivist e gata să sară din patul de suferinţă, 
cîştigă argumente noi de ton, mimice, gestice, în străduinţa de a-l convinge pe 
celălalt. Actorul vagabond Sciastlivțev (Jules Cazaban — în Pădurea) în repre- 
zentaţiile mult depărtate de premieră a început să experimenteze metode noi de 
a obţine de la Nesciastlivțev să rămînă cîtva timp la conacul moşieresei Gurmiîj- 
skaia ; şi-a scos din străfundurile amintirii trucuri ale copilăriei și experienţe 
uitate din vodevilurile reprezentate prin bilciuri, făcînd un tur de forță nemai- 
pomenit ca să-l cîştige pentru părerea lui pe sumbrul tovarăș de călătorie, 
jucînd cu atît mai înverşunat cu cit creşte împotrivirea celuilalt. 

În acest sens, al autonomiei relative a personajului, al talentului său scenic 
specific, ar trebui probabil reconsiderată (adică considerată științific) improvi- 
zaţia actoricească — atunci cînd volumul ei nu depăşeşte gradul de la care rolul 
ar fi în primejdie de a-şi schimba natura. În acest sens, improvizația apare ca 
un răspuns şi o modalitate de adecvare la solicitările concrete ale publicului, 
pe care teatrul nou îl consideră un factor de creaţie şi ale cărui reacţii autorul 
şi artiştii nu aveau cum să le cunoască pînă în seara premierei. Şi tot în acest 
sens, îmbogățirea vieţii scenice a personajului, pe linia atributelor sale speci- 
fice, trebuie socotită ca o împrospătare continuă a observaţiei artistului asupra 
rolului şi ca un efort de perfecţionare a formei. Jupîn Dumitrache Titircă 
(Al. Giugaru) a devenit cu trecerea anilor mai important în calitate de proprietar 
şi familist, și în același timp mai atent la ce se întîmplă în afara scenei, mai 
degajat faţă de Ipingescu (cu o nuanţă de vădită superioritate morală), mai afec- 
tuos în părinteasca grijă faţă de Ziţa. Svetlana Mizeri, interpreta strălucită a 
Valentinei în piesa lui Arbuzov, regizată de Ohlopkov, Suzanne Flon, interpreta 
Ioanei d'Arc (de Anouilh) la Teatrul „Vieux Colombier“, Marcello Moretti, ne- 
uitatul artist milanez de la „Piccolo Teatro“, Besseney Ferencz, autorul per- 
sonajului Galileu în reprezentația budapestană a piesei lui Brecht, au mărturisit 
în diverse chipuri interesul lor pentru desăvirşirea rolului în decurmsulre- 
prezentaţiilor. Candoarea austeră şi ardoarea militantă a eroinei franceze 
au fost pe deplin cucerite după ce, spectacole de-a rîndul, personajul „s-a 
rodat“  înfruntînd grosolăniile înmănușate, directe şi indirecte, ale contelui 
Warwick şi perfidia călăilor clericali. Actriţa sovietică amintită a căutat multă 
vreme după prima reprezentaţie starea de inspiraţie a Valiei în noaptea nunţii 
şi atitudinea față de Viktor după moartea lui Serghei; ea le-a găsit prin 

numeroase căutări care, desigur, ar fi înfățișat nuanțe imperceptibile unui even- 
tual spectator al tuturor reprezentaţiilor cu această piesă. Moretti nu şi-a în- 
cheiat niciodată munca asupra lui Arlechino; el considera că nu i-a conferit 
încă personajului toată truculența care-i este proprie. 

În asemenea cazuri, avem prilejul fericit de a ne întîlni cu personaje 
puternic individualizate, inteligente, pline de vervă sau cu o vibraţie tragică 
copleșitoare, avind spirit de observaţie ascuţit, imaginaţie, viaţă afectivă cloco- 
titoare, reacţii surprinzătoare, calitatea exemplară de model pozitiv ori negativ, 
strălucire, profunzime, personaje care-ţi dau convingerea că știu mai mult decît 
spun şi pot mai mult decit fac. Căutind a defini printr-un indice sintetic în- 
suşirile lor esențiale și bizuindu-mă în demonstraţie pe elementele concrete pe 
care se fundamentează arta spectacolului, propun, în fapt, ca discuţia asupra măies- 
triei realiste a actorului în teatrul nostru contemporan să opereze cu încă un etalon 
— talentul personajului —, pe lîngă cele pe care le uzităm în mod curent, 
pentru a sprijini astfel formularea unui răspuns şi mai calificat, ideologic şi 
artistic, la cerințele sporinde ale publicului. 

Acest etalon tinde să măsoare calitatea înaltă a personajului creat de autor, 
reținînd de pildă asemenea valori din dramaturgia noastră nouă realist-socia- 
listă, cum ar fi Spiridon Biserică, Cerchez, Dănilă Bulz, Pavel Proca, şi 
făcînd totodată necesară observaţia că avem încă un număr relativ mare de 
personaje care se doresc doar ca atare, neposedind însă drept înzestrare decît 
caracteristici temperamentale, ori, chiar un bagaj de particularități ce ar putea 
contribui la definirea unui caracter înaintat dacă ar fi polarizate de o spi- 
ritualitate bogată şi complexă a personajului, de o sarcină scenică majoră, de 
amplă generalitate filozofică. 

De asemenea, etalonul propus vizează şi capacitatea actorului (ţinînd seama 
de numărul foarte mare de artiști dotați și plini de vitalitate creatoare de care 
dispunem azi în teatrul romînesc) de a construi personajele nu numai după cri- 
teriul conformităţii stricte cu rolul, ci pe baza unui corp de idei social-politice 
şi educativ-estetice actuale despre rostul teatrului, pe baza studiului multilateral 
asupra omului reprezentat şi a întruchipării lui contemporane. Teatrul nostru 
şi publicul său au nevoie de personaje scenice memorabile, în special de acele 
modele umane, chintesențe ale eroismului şi omeniei, pe care le cultivă esen- 
țial construcţia socialistă, reprezentări tipice ale calităților omului simplu, liber, 
avîntat, de o mare energie creatoare. Prin personajul scenic înaintat, construit 
cu forţă artistică, teatrul îşi îndeplineşte cu maximă pregnanţă funcţia socială 
pe care cu miîndrie și-a asumat-o în ansamblul revoluţiei culturale. 

Aici are un cuvint hotăritor autorul dramatic, dar acest cuvînt n-a fost 
încă rostit pe deplin. Se mai întîlnesc într-o piesă sau alta personaje învestite 
cu rolul cel mai important, dar care, practic, rămîn în umbră față de altele, 
voite de scriitor a se afla pe plan secund; ba chiar mai apare și împrejurarea 
cînd calitatea celui mai înaintat erou se arată pe scenă, în tratarea artistică, 
mai puțin atrăgătoare decît defectul celui mai înapoiat erou. Oare nu aşa s-a 
întîmplat în unele piese cu tineri şi despre tineri, cînd bulevardistul primea 
aplauze şi-şi difuza jargonul păsăresc, în timp ce băiatul cumsecade îl dăscălea 
posomorit şi şters? Viaţa noastră de azi cunoaşte oameni admirabili, multita- 
lentaţi, iar aceşti oameni doresc, ca spectatori, să afle pe scenă noi şi mai înalte 
modele de urmat. 

Dar dacă cuvîntul hotăriîtor în ce privește făurirea unor personaje me- 
morabile îl are autorul, contribuţia actorului nu e deloc neglijabilă. Căci, ală- 
turi de interpreţi care dau viață rolului în aşa fel încît nu-l mai uiţi niciodată, 
se mai întîmplă și actori care scurtează viața personajului. Au fost în istoria 
artei spectacolului cazuri cînd o anume interpretare defectuoasă, greşită, plată, 
a scos din circulaţie pe multă vreme un personaj, odată cu el piesa, ba chiar 
şi un autor. Responsabilitatea actorului faţă de valoarea personajului scenic func- 
ţionează ca un sever principiu practic. Cunoscînd numărul mare şi calitatea 
actorilor noştri, se poate afirma că ei dispun de ceea ce e principal în construirea 
de personaje talentate, de eroi de neuitat — şi au dovedit-o în nenumărate pri- 
lejuri. Totuşi, procesul de dezvoltare continuă a teatrului, sporirea necurmată a 
gustului publicului impun mereu noi îndatoriri pentru artist, obligat etic şi pro- 
fesional să se adapteze necontenit noilor cerinţe. 

Cei mai buni actori ai noştri sînt, de altfel, pe deplin conştienţi de aceste 
îndatoriri şi nu numai că se străduiesc să le răspundă, dar propagă, prin viu 

grai, de la catedră, prin scris, opinii edificatoare despre cele mai eficiente mo- 
dalități de răspuns. „Socot că e o datorie imperioasă a noastră, a artiștilor 
— scrie în această privinţă artista poporului Aura Buzescu —, să cunoaştem în 
mod temeinic realitatea timpului pe care îl trăim, să studiem de pe poziţia de 
luptă a clasei muncitoare condiţiile istorice şi sociale legate de textele cărora 
le dăm viață, pentru a evita artificialul şi gestul neconvingător“. Noua drama- 
turgie realist-socialistă, cele mai reprezentative creaţii dramaturgice ale litera- 
turii progresiste de peste hotare propun sarcini din ce în ce mai complexe acto- 
rilor, punîndu-le multe probleme noi. Realitatea noastră oferă publicului, a cărui 
cultură teatrală se dezvoltă fără încetare, noi termeni de comparaţie pentru ve- 
ridicitatea şi autenticitatea actului artistic. Artistul interpret, ţinînd seama de 
dialectica istoriei, a artei sale şi a gustului, are a-şi înnoi mereu rezerva de ob- 
servaţii asupra vieţii sociale şi naturii umane, asupra structurii personalităţii în 
socialism.  „Documentarea actorului trebuie făcută mereu şi în fiecare clipă 
— spune artistul poporului Gr. Vasiliu-Birlic —, să privim cu mare atenţie tre- 
cătorii din jur, să încercăm să le descifrăm trăsăturile, profesiile chiar. Să vi- 
zităm uzinele, șantierele, gospodăriile colective, să-i cunoaștem cu adevărat pe 
constructorii socialismului... Să nu fugim de efortul de a cunoaşte.“ Studiul ca- 
pătă azi o importanţă considerabilă. „Nu se mai pune problema simplă — arată 
artistul poporului Ion Finteşteanu — de a rezolva o sarcină de creație, fără acea 
semnificație profundă care s-o lege de viaţă. Creatorul de imagini artistice este 
dublat acum de un cunoscător, de un cercetător ştiinţific.“ 

Cu atit mai triste sint deci cazurile cînd actori ale căror însuşiri artistice, 
experienţă, farmec personal le stimăm, avind de interpretat roluri de anvergură, 
socotite capitale în repertoriul clasic ori contemporan, dau naştere pe scenă unor 
personaje fără relief. În asemenea cazuri, se apreciază că a existat o idee gre- 
şită sau o lipsă de încordare a voinţei creatoare, dar îndeobşte e vorba, din 
păcate, de sărăcie în cunoaştere, de învechire a procedeelor de exprimare, de un 
manierism pe cît de vanitos pe atit de comod. Ignoranţa sau refuzul de a stu- 
dia, sclerozarea mijloacelor de expresie ori conservarea unui capital limitat de 
mijloace au dus uneori la transformarea poeziei moderne a piesei în melodramă, 
a simplităţii în uscăciune, a meditaţiei filozofice în plictis verbios, a metaforei 
în extravaganță — şi nu o dată tarele unei interpretări mărginite au fost puse 
în sarcina textului. Cu atit mai mare deci e satisfacția întilnirii — datorită se- 
lecţiei avizate a repertoriului şi muncii celor mai buni (aș zice, mai vii) artiști 
ai noștri — cu personaje care exprimă marile şi nepieritoarele valori ale omului, 
într-o artă care-l slujeşte pe om şi se consacră în întregime cauzei progresului 
social. 

Asemenea satisfacţii nu sînt puţine azi, avem însă posibilități pe deplin 
reale ca ele să fie foarte multe, şi trebuie să acţionăm mai colectiv şi mai eficace 
în sensul valorificării lor. 


Valentin Silvestru 


9 e 9 e wif.cimec. 


